Broj: 711-I-519-P-129/22-02-21

Zagreb, 04. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev** **Ane Junaković** **iz odvjetničkog društva Laktić & Partneri iz Zagreba,** za davanjem očitovanja Povjerenstva**,** na 162. sjednici, održanoj dana 04. ožujka 2022., daje sljedeće

**OČITOVANJE**

**Vezano uz situaciju opisanu u predmetnom zahtjevu za davanjem očitovanja, predsjednik i članovi uprave trgovačkog društva „A“ nisu obveznici ZSSI-a, s obzirom da u navedenom društvu većinski udio nema niti Republika Hrvatska izravno, niti je većinski vlasnik drugo trgovačko društvo u kojem većinski udio ima Republika Hrvatska, već 50% vlasničkog udjela društva „A“ ima trgovačko društvo „C“ kojem je osnivač trgovačko društvo „D“.**

Obrazloženje

Zahtjev za mišljenjem podnijela je Ana Junaković iz odvjetničkog društva Laktić & Partneri iz Zagreba.U knjigama ulazne pošte Povjerenstva zahtjev je zaprimljen 17. veljače 2022. pod poslovnim brojem 711-U-2998-P-129/22-01-5, povodom kojeg se vodi predmet broj P-129/22.

U predmetnom zahtjevu podnositeljica traži mišljenje u vezi s primjenom odredbe članka 3. stavka 1 točka 39. ZSSI-a, odnosno postavlja upit jesu li su zakonski obveznici članovi uprave trgovačkog društva „A“ koje ima dva člana „B“ i „C“, koja u njemu drže jednake postotke temeljnog kapitala (niti jedan član nije većinski vlasnik društva „A“), pri čemu je jedan član „B“ trgovačko društvo čiji je jedini osnivač - član Republika Hrvatska, a drugi član „C“ je trgovačko društvo čiji je osnivač - član drugo trgovačko društvo čiji je pak jedini osnivač - član Republika Hrvatska.

Podnositeljica smatra da da članovi uprave prethodno opisanog društva „A“ nisu zakonski obveznici, jer ne potpadaju pod definiciju iz članka 3. stavka 1 točka 39. ZSSI-a, budući da trgovačko društvo „B“, kojem je jedini osnivač - član Republika Hrvatska, nije većinski vlasnik (imatelj udjela) trgovačkog društva „A“, a preostalih 50% ima trgovačko društvo „C“, koje je u većinskom vlasništvu trgovačkog društva kojem je jedini osnivač država.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 39. ZSSI-a propisano je da su obveznici toga Zakona predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska.

U konkretnome slučaju jedan osnivač trgovačkog društva „A“ je trgovačko društvo „B“ čiji je jedini osnivač Republika Hrvatska i koje ima u istom društvu 50% udjela u svom vlasništvu, odnosno nema većinski udio.

Drugi osnivač trgovačkog društva „A“ je trgovačko društvo „C“, kojem je osnivač drugo trgovačko društvo „D“, čiji je jedini osnivač - član Republika Hrvatska, koje društvo „C“ također ima 50% udjela u svom vlasništvu.

Predsjednik i članovi uprave trgovačkog društva „A“ nisu obveznici toga Zakona u smislu članka 3. stavka 1. podstavka 39. ZSSI-a iz razloga jer osnivač trgovačkog društva „A“ trgovačko društvo „B“, kojem je jedini osnivač Republika Hrvatska, nema više od 50% udjela u vlasništvu, dok osnivač trgovačkog društva „C“ nije Republika Hrvatska, već drugo trgovačko društvo „D“ kojem je tek osnivač Republika Hrvatska.

S druge strane predsjednici i članovi uprava trgovačkih društava „B“ i „C“, te trgovačkog društva koje je osnovalo trgovačko društvo „C“ obveznici su u smislu članka 3. stavka 1. podstavka 39. ZSSI-a.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana